Efter blot en enkelt sæson hos Frederikshavn White Hawks forlader svenske Jacob Dahlström de nordjyske bronzevindere.

Søndag vandt Frederikshavn White Hawks bronzemedaljer i Metal Ligaen, og kort derefter blev den første spillerafgang fra det nordjyske ishockey-flagskib en realitet. Svenske Jacob Dahlström skifter efter blot en sæson i det nordjyske til klubben Tingsryd, der spiller i Allsvenskan. Det skriver Kanal Frederikshavn. Den 22-årige svensker fik i de 45 kampe i grundspillet indkasseret 39 personlige point for 17 mål og 22 assists. Han blev hurtigt et hit blandt høgenes fans, da han med hurtighed, energi og fysisk spil fremviste en meget publikumsvenlig spillestil. Tingsryd, som Dahlström nu skal tørne ud for, blev i den forgangne sæson nummer to i Allsvenskan, der er den næstbedste række i Sverige. De tabte dog kvalifikationen til eliteserien  - SHL.